
ᐃᓄᐃᑦ ᖃᓄᐃᙱᑦᑎᐊᖁᓪᓗᒋᑦ ᑐᓴᖅᑎᑦᑎᔾᔪᑎ
ᖁᐃᕿᓐᓇᖅᑐᖅ/ᖁᐃᖅᓱᑰᔨᓂᖅ ᓄᕙᓐᓇᖅ ᑰᒑᕐᕈᒻᒥ ᓯᐊᒻᒪᔅᓯᒪᓕᖅᐳᖅ

ᐄᐳᕈ 22, 2025
ᑰᒑᕈᒃ, ᓄᓇᕗᑦ 	120 ᑎᑦᑕᑯᓗᐃᑦ

ᐋᓐᓂᐊᖃᕐᓇᙱᑦᑐᓕᕆᔨᒻᒪᕆᒃ, ᓘᒃᑖᖅ ᐃᓱᐊ ᐊᒡᔭᒪᖕ, ᓇᓗᓇᐃᖅᓯᕗᖅ ᖁᐃᖅᓱᑰᔨᓐᓇᖅᑐᖃᓕᕐᓂᖓᓂᒃ ᑰᒑᕈᒻᒥ. ᐋᓐᓂᐊᖃᕐᓇᙱᑦᑐᓕᕆᔨᒃᑯᑦ ᐅᔾᔨᖅᓱᖁᔨᕗᑦ ᓄᓇᕗᒻᒥᐅᓂᒃ, ᐱᓗᐊᖅᑐᒥᒃ ᓄᑕᕋᓛᓂᒃ ᐊᖓᔪᖅᑳᓂᒃ ᐊᒻᒪ ᓄᑕᖅᑲᓂᒃ, ᑭᓇᑐᐃᓐᓇᖅ ᖁᐃᖅᓱᑰᔨᓐᓇᖅᑐᒥᒃ ᖃᓂᒻᒪᒍᓐᓇᖅᑐᖅ, ᑭᓯᐊᓂ ᖃᓂᒻᒪᒃᓴᕋᐃᓛᑦ ᓄᑕᖅᑲᑦ ᓱᓕ ᐅᑭᐅᖃᙱᑦᑐᑦ. ᑖᓐᓇ ᖁᐃᕿᓐᓇᖅᑐᖅ/ᖁᐃᖅᓱᑰᔨᓐᓇᖅᑐᖅ ᖃᓂᒪᓐᓇᐅᕗᖅ ᐃᒡᒋᐊᒃᑯᑦ ᐳᕙᒃᑯᓪᓗ ᐊᐃᑦᑐᕐᓘᑕᐅᓴᕋᐃᖦᖢᓂ ᐃᓄᖕᒧᑦ, ᑭᓯᐊᓂ ᑲᐱᔭᐅᓯᒪᓗᓂ ᐊᓐᓂᐊᓕᕇᒃᑯᓯᖅᑕᐅᓯᒪᔪᓐᓇᖅᑐᑦ. ᐋᓐᓂᐊᕈᕕᑦ ᕿᑐᕐᖓᐃᓪᓘᓐᓃᑦ ᐋᓐᓂᐊᕈᓂ, ᐊᖏᕐᕋᖅᓯᒪᑐᐃᓐᓇᕐᓗᓯ ᐊᒻᒪ ᐃᓄᖕᓄᐊᑲᑕᙱᓪᓗᓯ ᑭᓯᐊᓂ ᐋᓐᓂᐊᑲᑕᒍᓐᓃᕈᕕᑦ. ᑕᐃᒫᒃ ᖃᓂᒪᓐᓇᒥᒃ ᐊᐃᑦᑐᕐᓗᐃᖏᓐᓂᖅᓴᐅᓂᐊᖅᐳᑦ.
ᓄᓇᓕᖕᒥᐅᑦ ᐅᔾᔨᖅᓱᖁᔭᐅᔪᑦ ᖃᓂᒪᑲᑕᓕᕐᒪᖔᑦ ᖃᐅᔨᔭᐅᓵᓕᓗᓂ ᐊᒻᒪ ᐃᓅᓕᓴᖅᑕᐅᓗᓂ ᐱᒻᒪᕆᐅᕗᖅ. ᐋᓐᓂᐊᕐᕕᖕᒧᑦ ᐅᖃᓗᒡᓗᑎᑦ ᑭᓇᑐᐃᓐᓇᖅ ᐃᒡᓗᒥᐅᖃᑏᑦ ᐅᑯᓂᖓ ᐋᓐᓂᐊᑲᑕᓕᖅᐸᑦ:
· ᖁᐃᖅᓱᖃᑦᑕᒡᓗᓂ ᐱᓇᓱᐊᕈᓯᐅᑉ ᐅᖓᑖᓂ.
· ᖁᐃᖅᓱᓚᐅᕐᓗᓂ ᓂᐱᒋᒐᔪᙱᑕᒥᓂᒃ ᓂᓪᓕᖃᑦᑕᖅᐸᑦ ᓲᓪᓗ "ᐅᕕᙱᐊᕌᕐᔪᑲᑕᒡᓗᓂ".
· ᐊᓂᖅᑎᕆᒡᒐᕐᓗᓂ.
· ᖁᐃᖅᓱᐊᓂᒃᑳᖓᑦ ᒥᕆᐊᖅᓴᓕᖅᐸᒡᓗᓂ.
· ᐅᓐᓄᐊᒃᑯᑦ ᖁᐃᖅᓱᕐᓂᖅᓴᐅᖃᑦᑕᕐᓗᓂ.
· ᐆᓇᕐᓂᖓ (39°C−ᒦᑉᐸᑦ ᐅᖓᑖᓄᓪᓗ) ᑎᑭᐅᑎᑲᑕᒡᓗᓂ ᐅᓪᓗᑦ ᐱᖓᓱᑦ ᐅᖓᑖᓄᑦ.
ᖁᐃᖅᓱᑰᔨᓐᓇᖅᑐᖅᑖᖅᑕᐃᓕᔪᓐᓇᖅᐳᑎᑦ ᐋᓐᓂᐊᓕᕇᒃᑯᑎᒧᑦ ᑲᐱᔭᐅᓗᑎᑦ. ᖃᐅᔨᒋᐊᕐᓗᑎᑦ ᐊᒻᒪ ᑲᐱᔭᐅᔾᔪᑎᖏᓪᓗ ᐊᖑᒻᒪᑎᓗᒋᑦ. ᐃᑲᔪᕈᓐᓇᖅᐳᑎᑦ ᓯᐊᒻᒪᒃᑎᑕᐃᓕᑎᑦᑎᓂᕐᒧᑦ ᐃᒪᐃᓕᐅᕐᓗᓂ:
· ᐊᒡᒐᑎᑦ ᐅᐊᓴᕋᔪᒡᓗᒋᑦ.
· ᖁᐃᖅᓱᖅᐸᒡᓗᑎᑦ ᐊᐃᕐᓄᑦ ᐅᕝᕙᓘᓐᓃᑦ ᑲᒃᑭᐅᑎᒃᓴᒧᑦ.
· ᓂᕆᔭᑎᑦ, ᓂᐅᖅᑲᖅᑕᑎᑦ ᐊᒥᖅᑳᖅᐸᙱᓪᓗᒋᑦ, ᓂᕆᔾᔪᑎᑎᑦ ᐅᕙᓘᓐᓃᑦ ᑭᒍᑎᓯᐅᑎᑎᑦ.
ᖁᐃᖅᓱᑰᔨᓐᓇᖅᑑᑉ ᒥᒃᓵᓄᑦ ᖃᐅᔨᒋᐊᒃᑲᓐᓂᕈᒪᒍᕕᑦ ᐅᑯᐊ ᐅᖃᓕᒫᕈᓐᓇᖅᑕᑎᑦ ᖁᐃᖅᓱᑰᔨᓐᓇᖅᑑᑉ ᖃᓄᐃᑦᑑᓂᖓ ᐊᑐᐃᓐᓇᔪᑦ ᐋᓐᓂᐊᖃᕐᓇᙱᑦᑐᓕᕆᔨᒃᑯᑦ ᐃᑭᐊᖅᑭᕕᖓᓂ.
ᖁᔭᓐᓇᒦᒃ ᐃᑲᔪᕋᕕᑦ ᓄᓇᑦᑎᓐᓂ ᓴᐳᔾᔨᖃᑕᐅᓇᓱᒃᖢᑎᑦ.

###

ᐱᕙᓪᓕᐊᔪᓂᒃ ᖃᐅᔨᒋᐊᕐᕕᒃᓴᖅ:
ᓵᒪᐃᓐ ᑎᐅᒍᐊᓯᐊᔅ
ᐊᐅᓚᑦᑎᔨ, ᑐᓴᒐᒃᓴᓕᕆᔨᒃᑯᓐᓄᑦ
ᐋᓐᓂᐊᖃᕐᓇᙱᑦᑐᓕᕆᔨᒃᑯᑦ
867-975-5712
cdeogracias@gov.nu.ca
ᐋᓐᓂᐊᖃᕐᓇᙱᑦᑐᓕᕆᓂᕐᒧᑦ ᑐᓴᖅᑎᑦᑎᔾᔪᑏᑦ ᐊᑐᐃᓐᓇᐃᑦ ᐃᓄᒃᑎᑐᑦ, ᖃᓪᓗᓈᑐᑦ ᐃᓄᐃᓐᓇᖅᑐᓐ ᐅᐃᕖᑐᓪᓗ ᐅᕙᙵᑦ www.gov.nu.ca.
Public Health Advisories are available in Inuktitut, English, Inuinnaqtun and French on www.gov.nu.ca.
Inungnun Aanniaqtailinikkut Unniudjutit hailihimajun Inuktitut, Qablunaatun, Inuinnaqtun Uiuitullu uvani www.gov.nu.ca.
Les communiqués de presse sont disponibles en inuktitut, en anglais, en inuinnaqtun et en français au www.gov.nu.ca.

